L-Assoċċjazzjoni tat-Tobba, il-MAM, reġgħet appellat lill-Gvern biex iwaqqaf it-titjiriet mill-Italja ta’ Fuq fejn is-sitwazzjoni tal-imxija tal-coronavirus hija gravi, tant li l-Gvern Taljan spiċċa ddikjara kwarantina fuq madwar 11-il miljun ruħ. Il-MAM qalet li n-nuqqas tal-Għaqda Dinija tas-Saħħa li tirrakomanda l-waqfien tat-titjiret wassal għal pandemija globali tal-virus. L-Assoċjazzjoni Medika qalet li t-tliet każi f’Malta rriżultaw wara safra tal-familja fl-Italja ta’ Fuq għalkemm innutat li b’xorti tajba għall-familja, il-kundizzjoni tagħhom mhix gravi iżda xorta fi kliem il-MAM ħolqu riskju tal-marda għal popolazzjoni Maltija. Il-MAM qalet li ħafna mill-imsieħba soċjali bl-eċċezzjoni tal-Assoċjazzjoni tal-Lukandiera huma favur li jieqfu t-titjiriet min-naħa ta’ fuq tal-Italja. Wissiet li jekk il-Gvern jibqa’ ma jiħux passi, hija lesta tordna azzjonijiet biex tħares lill-professjonisti mediċi u lill-pubbliku.